Binnelandse Sake versoek om dringend dienste te hervat(Argieffoto) Die Demokratiese Alliansie het Aaron Motsoaledi, die minister van binnelandse sake versoek om dienste vir identiteitsdokumente, burgerskap, paspoort en huwelike te hervat. “Dit is eenvoudig nie regverdig dat dienste, waarop burgers grondwetlik geregtig is, van hulle ontneem word net omdat die departement nie alle moontlikhede wil oorweeg nie,” sê Adrian Roos, die DA se skadu- adjunkminister van binnelandse sake, in ŉ verklaring. “Die opening en sluiting van sekere dienste in verskillende stadiums van die afsonderingsperiode is die lui opsie en dit moet vervang word met volhoubare oplossings.” Angel Khanyile, DA-LP, het onlangs versoek dat die eHomeAffairs-opsie oopgemaak moet word sodat aansoeke deur dié kanaal hanteer kan word. Dit sal dus geen bykomende verkeer veroorsaak na kantore van binnelandse sake nie. “Die minister het egter geen rasionele rede verskaf waarom dié diens gesluit bly nie. Dit moet oopgemaak word sodat ID- en paspoort-aansoeke onmiddellik kan voortgaan.” Roos sê die DA het ook herhaaldelik versoek dat die kantore van binnelandse sake op Saterdae moet oop wees sodat dit gereserveer kan word vir spesifieke aansoeke. “Daar is egter geen teken van vordering oor gesprekke met vakbonde nie en ŉ algehele gebrek aan dringendheid. Intussen sit personeellede by die huis met volle betaling en burgers kan nie aansoek doen vir dokumente wat hulle benodig om toegang te bekom tot dienste of selfs om aansoek te doen vir werk nie.” Roos sê dit is ongelooflik dat sommige van dié personeellede nie op ŉ Saterdag kan werk nie of dat gesprekke met vakbonde al twee jaar lank voortduur nie. “Dit is ŉ teken van óf absolute onbevoegdheid óf ŉ absolute gebrek aan politieke wilskrag van die ANC-regering. Voor ŉ diens van enige burger ontneem word, wat ŉ grondwetlike reg is, moet elke moontlike opsie deeglik ondersoek word om dié dienste beskikbaar te hou, selfs al is dit in ŉ verminderde kapasiteit. Die Demokratiese Alliansie sal aanhou baklei vir irrasionele beperkings op die regte van Suid-Afrikaners.”